แจ้งเตือนจังหวัดภาคใต้ฝั่งอ่าวไทย เสี่ยงน้ำท่วมฉับพลัน เฝ้าระวังอย่างต่อเนื่อง หลังภาคใต้ยังเผชิญช่วงมรสุม
นายนิพนธ์ บุญญามณี รัฐมนตรีช่วยว่าการกระทรวงมหาดไทย เปิดเผยว่า กรมป้องกันและบรรเทาสาธารณภัย (ปภ.) กระทรวงมหาดไทย ติดตามสภาวะอากาศในช่วงฤดูมรสุมของภาคใต้อย่างต่อเนื่อง ประกอบกับกรมอุตุนิยมวิทยา รายงานว่า สถานการณ์ของการเกิดร่องมรสุมพาดผ่านภาคใต้ตอนล่างและมรสุมตะวันออกเฉียงเหนือที่พัดปกคลุมอ่าวไทยและภาคใต้มีกำลังค่อนข้างแรง ทำให้ภาคใต้ทั่วทั้งภาค มีฝนตกหนักถึงหนักมากในบางพื้นที่มีผลกระทบตั้งแต่วันที่ 28 พฤศจิกายน - 1 ธันวาคม 2564 ลักษณะเช่นนี้ทำให้ภาคใต้มีฝนเพิ่มขึ้นและมีฝนตกหนักถึงหนักมากบางแห่ง บริเวณจังหวัดชุมพร สุราษฎร์ธานี นครศรีธรรมราช พัทลุง สงขลา ปัตตานี ยะลา นราธิวาส ระนอง พังงา ภูเก็ต กระบี่ ตรัง และสตูล ทำให้พื้นที่เสี่ยงภัยบริเวณดังกล่าวเสี่ยงอันตรายจากฝนตกหนักและฝนที่ตกสะสม อาจทำให้เกิดน้ำท่วมฉับพลันและน้ำป่าไหลหลาก คลื่นลมบริเวณอ่าวไทยมีกำลังปานกลางและมีคลื่นสูงประมาณ 2 เมตร บริเวณที่มีฝนฟ้าคะนองคลื่นสูงมากกว่า 2 เมตร กำชับให้ผู้ว่าราชการจังหวัดพื้นที่ภาคใต้ เตรียมความพร้อมทั้งเครื่องมือ เครื่องจักรกลสาธารณภัยและเจ้าหน้าที่ ในการเตรียมแผนเผชิญเหตุเพื่อช่วยเหลือประชาชนในพื้นที่เสี่ยงเกิดน้ำท่วมฉับพลัน นอกจากนี้ ให้กรมป้องกันอละบรรเทาสาธารณภัย ติดตามสถานการณ์ เพื่อการบูรณาการกับหน่วยข้างเคียงอย่างทันท่วงที รวมทั้งแจ้งข่าวสารที่สำคัญและเร่งด่วนให้ประชาชนได้ทราบอย่างใกล้ชิด